Alexander Stubb

Cai-Göran Alexander Stubb (født 1968) er en finsk politiker, diplomat og akademiker, som fra 1. mars 2024 er Finlands president.

Stubb vokste opp i Helsingfors og er tospråklig svensk og finsk. Han har doktorgrad i internasjonal politikk.

Han var medlem av Europaparlamentet fra 2004 til 2008, Finlands utenriksminister fra 2008 til 2011 og minister for EU-saker og utenrikshandel fra 2011 til 2014. Han representerte det liberalkonservative Samlingspartiet. Da Jyrki Katainen ble EU-kommissær i 2014, overtok Stubb som leder for Samlingspartiet og som Finlands statsminister.

Russlands annektering av Krim i 2014 fikk Stubb til å revurdere Finlands forhold til Russland. Stubb var kritisk til den finske nøytralitetspolitikken og ønsket at Finland skulle bli medlem av NATO. Dette var fortsatt et kontroversielt standpunkt da han var statsminister. Stubb støttet også militært samarbeid i EU.

Samlingspartiet gikk tilbake ved riksdagsvalget i 2015, og Stubb ble finansminister i Juha Sipiläs regjering. I 2016 tapte han partiledervervet til Petteri Orpo og trakk seg tilbake fra finsk politikk i noen år.

Han var visepresident i Den europeiske investeringsbank i Luxembourg fra 2017 til 2020, deretter professor og instituttdirektør ved Det europeiske universitetsinstitutt i Firenze.

Stubb driver utholdenhetsidrett og kom i 2025 på andreplass i en triatlonkonkurranse i Jorois i Finland der han forsøkte å delta inkognito. I 2022 ble han europeisk mester i sin alderskategori.

 Familie, utdannelse og yrkesliv 
Han vokste opp i en tospråklig familie i Munksnäs i Helsingfors. Faren Göran Stubb har hatt lederroller innen finsk ishockey. Foreldrene stammer fra Esse i Österbotten og Viborg i Karelen. Alexander Stubb har finlandssvensk slekt, men forstår seg selv som tospråklig svensk og finsk. Han snakker ellers engelsk, fransk og tysk flytende.

Han gikk svenskspråklig gymnas i Helsingfors og hadde et utvekslingsår i Florida. Som ung var han inne på tanken å bli profesjonell golfspiller. Han har også konkurrert i maraton og triatlon.

Han studerte statsvitenskap ved Furman University og deretter fransk ved Université Panthéon-Sorbonne i Paris. Han tok mastergraden i statsvitenskap ved Europa-colleget i Brugge i 1995 og doktorgrad i internasjonal politikk ved London School of Economics i 1999.

Han var utreder ved Finlands representasjon til EU og medlem av Finlands forhandlingsdelegasjon om Nice-traktaten. Da Finland hadde formannskapet i EU i 1999, var Stubb assistent for Finlands EU-ambassadør. Etter at Nice-traktaten ble signert i 2001, ble Stubb rådgiver for daværende president Romano Prodi i Europakommisjonen. I 2003 vendte han tilbake til Finlands representasjon til EU som spesialrådgiver og medlem av delegasjonen til forhandlingene om EUs grunnlov. Han var også gjesteprofessor ved Europa-colleget.

Alexander Stubb er gift med den engelske advokaten Suzanne Innes-Stubb. Paret har to barn sammen.

 Politisk arbeid 
Han ble valgt inn i Europaparlamentet i 2004, som kandidat for det finske Samlingspartiet, og sluttet seg til Det europeiske folkepartiets gruppe. Han satt i komiteene for budsjettkontroll og konstitusjonelle spørsmål. Han var viseformann i komiteen for EUs indre marked og forbrukerbeskyttelse 2007–2008. I 2006 skrev han en rapport til parlamentet om EUs utgifter til oversettelses- og tolketjenester, noe han anslo til 511 millioner euro i 2005. Han foreslo noen endringer, men støttet EUs standpunkt om flerspråklighet.

I april 2008 ble Stubb utnevnt til utenriksminister i Finland og trådte ut av Europaparlamentet. Som utenriksminister etablerte han et tett forhold til blant andre den norske utenriksministeren Jonas Gahr Støre. Stubb skjøttet formannskapet i OSSE fra april til desember 2008. I denne perioden pågikk krigen i Sør-Ossetia. OSSE forhandlet frem en avtale om å sende militære observatører til området. Stubb skal ha uttalt seg positivt om finsk NATO-medlemskap overfor USA, mens statsminister Matti Vanhanen uttalte at krigen måtte medføre et tettere samkvem med Russland.

I 2011 ble Stubb for første gang valgt til Riksdagen. I juni samme år ble Mari Kiviniemi fra Senterpartiet avløst av Jyrki Katainen fra Samlingspartiet som statsminister, og Stubb gikk fra utenriksministerposten til å bli minister for EU-spørsmål og utenrikshandel. Under krisen på Krim i 2014 var Stubb tilbakeholden med sanksjoner overfor Russland, noe han mente ville ramme Finlands økonomi hardt. Stubb fremholdt at økonomisk samkvem burde brukes som et positivt middel i et mellomstatlig forhold. 

Kort tid før Stubb ble valgt til leder i Samlingspartiet, uttalte et sendebud fra Kreml seg sterkt kritisk om politiske krefter som arbeidet for et finsk NATO-medlemskap. Ledervalgene i finske partier er åpne prosesser, og Stubb vant over helse- og sosialminister Paula Risikko og næringminister Jan Vapaavuori med klar margin i første og andre valgomgang. Katainens regjering fortsatte som forretningsministerium så lenge Stubb ledet regjeringsforhandlingene med de andre partiene.

Riksdagen stemte over ny regjering 23. juni 2014 og Stubb vant med 98 mot 76 stemmer. President Sauli Niinistö utnevnte dagen etter ny regjering med Stubb som statsminister. Stubb ble Finlands første finlandssvenske statsminister på 55 år.

Han fremhevet sin egen person mer enn hva som hadde vært vanlig i finsk politikk. Han ble særlig populær blant unge velgere i byene.

Stubb var Samlingspartiets presidentkandidat i presidentvalget i 2024. Han fikk flest stemmer i første valgomgang og gikk videre til andre valgomgang mot Pekka Haavisto 11. februar 2024. Stubb vant også i andre valgomgang og etterfulgte Sauli Niinistö som president 1. mars 2024.

 Referanser 

 Eksterne lenker 

 Uppslagsverket Finland,Stubb, Alexander


Kategori:Finske statsministre
Kategori:Finske utenriksministre
Kategori:Finske finansministre
Kategori:Finske riksdagsmedlemmer
Kategori:Alumni fra Europa-colleget
Kategori:Alumni fra London School of Economics
Kategori:Vitenskapelig ansatte ved Europa-colleget
Kategori:Storkors av St. Olavs Orden
Kategori:Finlandssvensker
Kategori:Personer fra Helsingfors
Kategori:Triatleter